Document ID: 31993L0091

Komisjoni direktiiv 93/91/EMÜ,
29. oktoober 1993,
millega kohandatakse mootorsõidukite sisustust (juhtseadiste, märgutulede ja näidikute identifitseerimine) käsitlevat nõukogu direktiivi 78/316/EMÜ tehnika arenguga
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] viimati muudetud direktiiviga 92/53/EMÜ, [2] eriti selle artikli 13 lõiget 2,
võttes arvesse nõukogu 21. detsembri 1977. aasta direktiivi 78/316/EMÜ mootorsõidukite sisustust (juhtseadiste, märgutulede ja näidikute identifitseerimine) käsitlevate liikmesriikide õigusaktide ühtlustamise kohta, [3] eelkõige selle artiklit 4
ning arvestades, et:
direktiiv 78/316/EMÜ on üks mitmest üksikdirektiivist EMÜ tüübikinnitusmenetluse kohta, mis kehtestati nõukogu direktiiviga 70/156/EMÜ, ja arvestades, et sellest tulenevalt kohaldatakse käesoleva direktiivi suhtes direktiivi 70/156/EMÜ sätteid, mis kehtivad sõiduki süsteemide, osade ja eraldi seadmestike korral;
direktiivi 70/156/EMÜ artikli 3 lõikes 4 ja artikli 4 lõikes 3 nõutakse, et igale üksikdirektiivile oleks lisatud teatis, mis sisaldab selle direktiivi I lisa asjakohaseid punkte, ja samuti VI lisal põhinev tüübikinnitustunnistus tüübikinnituse elektrooniliseks salvestamiseks;
nõukogu 27. juuli 1976. aasta direktiiv 76/756/EMÜ mootorsõidukitele ja nende haagistele valgustite ja valgussignaalseadmete paigaldamist käsitlevate liikmesriikide õigusaktide ühtlustamise kohta, [4] viimati muudetud direktiiviga 91/663/EMÜ, [5] kehtestas sümboli, mida kasutatakse sõidutulede kõrguse juhtseadiste tähistamiseks ning see tähistus peab jääma kehtima;
praktiline kogemus on näidanud, et mõningaid nõudeid tuleb muuta või täpsustada, eriti uute sümbolite kasutuselevõtmisega, mis on praeguseks rahvusvaheliselt tunnustatud ja Rahvusvahelise Standardiorganisatsiooni (ISO) poolt standardiseeritud, ja teatud sümbolite kustutamisega, mida enam ei kasutata; seejuures tuleks arvesse võtta uusi laialdaselt kasutusele tulevaid tähistusmeetodeid, mille hulka kuulub sõnade või lühendite kasutamine juhtseadiste, märgutulede ja näidikute sümbolite asemel; seejuures tuleb täpsema teabe saamisel kehtestada erinõuded, et nende uute tähistusmeetodite põhjal oleks võimalik teha vastavad kavandid;
käesoleva direktiivi sätted on kooskõlas direktiiviga 70/156/EMÜ asutatud tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
1. Muudetakse direktiivi 78/316/EMÜ artiklit 1, mille lõppu kantakse: "… rööbastel liikuvad sõidukid, põllumajandus- ja metsatraktorid ning kõik liikurmasinad."
2. Direktiivi 78/316/EMÜ lisad I, II, III ja IV ning lisade loetelu muudetakse vastavalt käesoleva direktiivi lisale.
Artikkel 2
1. Alates 1. aprillist 1994 ei tohi liikmesriigid sisustusse kuuluvate seadmetega (juhtseadiste, märgutulede ja näidikute identifitseerimine) seotud põhjustel:
- keelduda EMÜ tüübikinnituse või siseriikliku tüübikinnituse andmisest sõidukitüübile või
- keelata sõiduki registreerimist, müüki või kasutuselevõtmist,
kui sisustusse kuuluvad seadmed (juhtseadiste, märgutulede ja näidikute identifitseerimine) vastavad direktiivis 78/316/EMÜ ettenähtud nõuetele, nagu neid on muudetud käesoleva direktiiviga.
2. Alates 1. oktoobrist 1995 liikmesriigid:
- ei anna enam EMÜ tüübikinnitust sõidukitüübile,
- võivad keelduda siseriikliku tüübikinnituse andmisest sõidukitüübile, ja
- võivad keelduda selliste uute sõidukite registreerimisest, müügist ja kasutuselevõtmisest, millega ei ole kaasas direktiiviga 70/156/EMÜ kooskõlas olevat vastavussertifikaati,
põhjustel, mis on seotud sisustusega (juhtseadiste, märgutulede ja näidikute identifitseerimine), kui ei ole täidetud direktiivis 78/316/EMÜ ettenähtud nõuded, nagu neid on muudetud käesoleva direktiiviga.
Artikkel 3
1. Liikmesriigid jõustavad käesoleva direktiivi täitmiseks vajalikud õigus- ja haldusnormid 1994. aasta 31. märtsiks ja teatavad sellest viivitamatult komisjonile.
2. Kui liikmesriigid võtavad vastu kõnealused normid, peavad need sisaldama viiteid käesolevale direktiivile või lisatakse neile selline viide ametliku avaldamise korral. Sellise viitamise viisi kehtestavad liikmesriigid.
3. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.
Artikkel 4
Käesolev direktiiv on adresseeritud liikmesriikidele.
Brüssel, 29. oktoober 1993

Labels: 7
8
15